На основу члана 41. став 10. Пословника Владе (Сл. гласник РС бр. [61/06](http://we2.cekos.com/ce/index.xhtml?&file=f45269&action=propis&path=04526901.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-) - пречишћен текст, [69/08](http://we2.cekos.com/ce/index.xhtml?&file=f59622&action=propis&path=05962201.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [88/09](http://we2.cekos.com/ce/index.xhtml?&file=f69681&action=propis&path=06968101.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [33/10](http://we2.cekos.com/ce/index.xhtml?&file=f74411&action=propis&path=07441101.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [69/10](http://we2.cekos.com/ce/index.xhtml?&file=f77016&action=propis&path=07701601.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [20/11](http://we2.cekos.com/ce/index.xhtml?&file=f80645&action=propis&path=08064501.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [37/11](http://we2.cekos.com/ce/index.xhtml?&file=f82068&action=propis&path=08206801.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [30/13](http://we2.cekos.com/ce/index.xhtml?&file=f93980&action=propis&path=09398001.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [76/14](http://we2.cekos.com/ce/index.xhtml?&file=f103489&action=propis&path=10348901.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-) и [8/19](http://we2.cekos.com/ce/index.xhtml?&file=f140526&action=propis&path=14052601.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-) - др. пропис),

Министарство за рад, запошљавање, борачка и социјална питања објављује

**ИЗВЕШТАЈ**

**О СПРОВЕДЕНОЈ ЈАВНОЈ РАСПРАВИ**

**О НАЦРТУ ЗАКОНА О РАДНОЈ ПРАКСИ**

Одбор за привреду и финансије је, на предлог Министарства за рад, запошљавање, борачка и социјална питања, на седници одржаној дана 01. децембра 2021. године утврдио Програм јавне расправе о Нацрту закона о радној пракси (у даљем тексту: Нацрт закона).

Јавна расправа о Нацрту закона спроведена је у периоду од 03. до 23. децембра 2021. године, а текст Нацрта закона био је постављен на интернет страници Министарства за рад, запошљавање, борачка и социјална питања и на порталу е-управе. У току јавне расправе примедбе, предлоге и сугестије, заинтересована лица достављала су писаним путем на адресу Министарства за рад, запошљавање, борачка и социјална питања, Немањина 22-26 или путем електронске поште на адресу: [javna.rasprava@minrzs.gov.rs](mailto:javna.rasprava@minrzs.gov.rs).

У току јавне расправе одржана су три јавна представљања, и то:

* 13. децембра 2021. године у Новом Саду, ул. ул. Сутјеска бр. 2/И;
* 14. децембра 2021. године у Нишу, ул. Давидова 2а;
* 17. децембра 2021. године у Београду, ул. Немањина бр.17;

На јавном представљању у Новом Саду, поред представника Министарства за рад, запошљавање, борачка и социјална питања, учествовало је десетак заинтересованих лица, међу којима су представници Националне службе за запошљавање – Филијала Нови Сад, Новосадског омладинског форума, Кровне организације младих Србије и Београдске отворене школе.

На јавном представљању у Нишу, поред представника Министарства за рад, запошљавање, борачка и социјална питања, учествовало је око десетак заинтересованих лица, међу којима представници: Националне службе за запошљавање – Филијала Ниш, Београдске отворене школе, Удружења жртава насиља – ХАЈР.

На јавном представљању у Београду, поред представника Министарства за рад, запошљавање, борачка и социјална питања, учествовало је око 30 заинтересованих лица, међу којима представници: Националне службе за запошљавање (НСЗ), Београдске отворене школе (БОШ), Кровне организације младих Србије (КОМС), Националне асоцијације практичара/ки омладинског рада – НАПОР, УНИЦЕФ-а, Уније послодаваца Србије (УПС), Савеза самосталних синдиката Србије (СССС), ”Станић и партнери – адвокатско ортачко друштво”, Министарства финансија – Пореска управа (ПУРС), Агенције за квалификације, Центра за друштвена истраживања, ИАЕСТЕ Србија, Правног факултета у Београду, Удружења жртава насиља – ХАЈР. Стручни скуп у Београду преношен је директно и онлајн преко you tube платформе, па су у току скупа разматрани и предлози онлајн учесника.

У току јавне расправе примедбе, предлоге и сугестије у писаној/електронској форми доставили су: Асоцијација слободних и независних синдиката (АСНС), Унија послодаваца Србије, УНИЦЕФ, Национална служба за запошљавање – Филијала Нови Сад, Студенски парламент Правног факултета Универзитета у Београду, Америчка привредна комора (АПК), Београдска отворена школа (БОШ), Савет страних инвеститора (ССИ, Кровна организација младих Србија (КОМС), Нафтна индустрија Србије (НИС), Пореска управа (ПУРС), као и у усменој форми на организованим стручним скуповима.

Након спроведене јавне расправе, 30.12.2021. године, одржан је састанак Радне групе за радне праксе, на коме су разматране одредбе које су биле предмет највећег броја предлога, примедаба и сугестија и у вези са којима је Радна група заузимала ставове.

Министарство је, након спроведене јавне расправе и консултација у оквиру Радне групе, сагледало могућност интегрисања изнетих примедаба, предлога и сугестија у текст наведеног Нацрта закона, с циљем унапређења законских решења.

Предлози и сугестије са јавне расправе су разврстане на следећи начин.

1. **Прихваћени и усаглашени предлози учесника јавне расправе и уграђени у Нацрт закона и то:**

* **У члану 4. став 2.** укинуто је ограничење да практикант радну праксу може да обавља само за рад у занимању у оквиру стеченог нивоа квалификација у периоду од девет месеци од завршетка школовања, на предлог БОШ, УНИЦЕФ, НИС, АПК и ССИ. Овим се изашло у сусрет младима који не могу на тржишту рада да нађу послове у стеченом нивоу квалификација (дефицитарна занимања).
* **Члан 6. став 1.** допуњен да се на основу уговора о радној пракси остварује уговорена накнада. На предлог РФПИО и Министарства.
* **Члан 8.** **став 3.** је прецизиран у смислу да поред малолетног практиканта, у говор о радној пракси потписује и његов родитељ, усвојилац или старатељ, на предлог БОШ и КОМС.
* **Члан 11.** **став 6.** прецизиран тако да уместо речи: „ангажовање“ стоји „радно ангажовање“, на предлог ССИ
* **Члан 11. став 8.** допуњен је тако да послодавац који заснује радни однос са практикантом, може у наредна три месеца, без ограничења, да прими новог практиканта, што представља уједно и афирмативну меру за запошљавање практиканата. Тиме је прихваћен предлог НСЗ.
* **Члан 14.** допуњен је новим ставом према коме ментор може да буде и непосредно послодавац – предузетник који испуњава услове за ментора, ако нема одговарајућег запосленог. Овим се истовремено врши усаглашавање са одредбом члана 12. Нацрта закона. Овим је прихваћена иницијатива Новосадског омладинског форума.
* **Члан 25.** – повећан је најнижи износ новчане накнаде за практиканта са 2/3 минималне зараде на 70% минималне зараде. Овим се изашло у сусрет захтевима више заинтересованих страна (КОМС, ИАСТЕ Србија, БОШ, онлајн учесници јавне расправе)
* **Члан 28.** - допуњен је одредбама о задржавању и несметаном остваривању права незапослених преко Националне службе за запошљавање, као и права студената остваривање и стицање стипендије. Овим су прихваћени предлози КОМС, што представља још једну од подстицајних мера за веће укључивање незапослених и студената у радне праксе.
* **Члан 33.** – прецизиран тако да послодавац плаћа доприносе и порез за практиканта а не практиканту, чиме се врши усклађивање са релевантним прописима о порезу и доприносима. Овим је прихваћен предлог Министарства финансија.
* **Члан 40 –** овај члан и Образац потврде (Образац2) допуњени су, тако да се поред занимања додаје и степен и врста стручне спреме, као и да се поред вештина дода податак о стеченом радном искуству у току радне праксе. Овим је прихваћен предлог представника Министарства државне управе и локалне самоуправе са састанка Радне групе после одржане јавне расправе.
* **Члан 42.** – продужен је рок за подношење тужбе суду са 15 на 30 дана, чиме је практиканту остављено више времена за покретање екстерне заштите својих права. Овим је прихваћен предлог УНИЦЕФ-а, чиме се обезбеђује повољнија заштита практиканата.

1. **Предлози учесника јавне расправе око којих није постигнута сагласност:**

* **У члану 4**. **став 1.** да се укине старосна граница за примену овог закона на предлог УНИЦЕФ, БОШ, НСЗ, Удружење ХАЈР, УПС, из разлога што се у овом решењу руководило Препоруком ЕУ о квалитетном оквиру за спровођење пракси да се радне праксе односе искључиво на младе људе. Постојеће законско решење подржао је и КОМС.
* **У члану 9. став 1.** да се уговор о радној пракси допуни и обавезом послодавца да практиканту обезбеди средстава за рад, на предлог БОШ и КОМС, имајући у виду да је ова обавеза послодавца већ утврђена у члану 19. став 2. Нацрта закона.
* **У члану 11. став 9.**  да се брише ограничење послодавца да у року од 24 месеца од завршетка школовања не може да закључи уговор о радној пракси за обављање послова и/или занимања за које је лице претходно, код истог или другог послодавца, обавило учење кроз рад и стекло квалификацију на образовном профилу који је реализован у дуалном образовању, односно по дуалном моделу студија у високом образовању. Овај предлог је дао НИС, а Министарство просвете, науке и технолошког развоја стоји на становишту да предложено законско решење треба да остане, јер тиме не нарушава систем дуалног образовања.
* **У члану 14** – различити предлози у погледу радног искуства ментора (1 до 5 година), на предлоге АСНС, АПК, ССИ, УНИЦЕФ, као и да ментор може да буде лице које запослено код послодавца – на предлог ССИ, нису прихваћени, па је задржано постојеће законско решење, као вид компромиса између различитих ставова учесника јавне расправе.
* **У члану 15** -  да се брише решење којим се анексом уговора уређују права и обавезе ментора, из разлога што је то у супротности са Законом о раду којим је прописано да се измене уговорених услова рада, које укључују и опис послова запосленог, уређују анексом уговора о раду (члан 171. Закона о раду). Ово је предлог ССИ.
* **У члану 16** – различити предлози у погледу сарадње са синдикатом, односно представником запослених код послодавца, од захтева да се овај члан брише до предлога да се прибави писано мишљење синдиката, односно представника запослених пре одређивања потребних услова за обављање радне праксе, те је задржано предложено законско решење као вид компромиса између различитих ставова учесника јавне расправе (УПС, НИС, АПК и АСНС).
* **Члан 17** – предлог УПС, ССИ и НИС - да се брише овај члан којим се уређује објављивање огласа за обављање радне праксе, који нису подржали остали учесници јавне расправе. Министарство је задржало постојеће законско решење јер је исто у сагласности са Препоруком ЕУ о квалитетном оквиру за спровођење пракси којим се предвиђа „транспарентност понуде за обављање радне праксе“, а истовремено даје послодавцу могућности за да на различите начине учини доступним понуду за обављање радне праксе који највише одговара конкретном послодавцу.
* **Члан 24. став 6** – предлог АПК да се брише да практикант не ради на дан празника који је нерадни дан, из разлога заштите практиканта, да се не би користио рад практиканта на дан празника уместо запослених који за рад на дан празника имају право на увећану зараду и тиме представљају већи трошак за послодавца.
* **Чл. 27. и 33.** – предлог УНИЦЕФ и ССИ, да послодавци плаћају доприносе за практиканте само за случај повреде на раду и професионалне болести. Овај предлог нису подржали остали учесници јавне расправе. Предлог није прихваћен и из разлога што овај предлог захтева измене системских закона о пензијском и инвалидском осигурању, здравственом осигурању и Закона о доприносима за обавезно социјално осигурање.

**Поводом предлога** УПС, ССИ да се предвиде пореске олакшице за послодавце који радно ангажују практиканте, ово министарство ће иницирати код Министарства финансија да се уведу ове олакшице за послодавце, по усвајању овог закона.

* **Члан 34.** – предлог ССИ и НИС да се брише обавеза обавештавања практиканата о слободним радним местима за заснивање радног односа, није прихваћена јер је предложено законско решење у складу са европским стандардима, а начин извршавања ове обавезе сваки послодавац може да прилагоди својим могућностима.
* **Члан 37.** – изнети су различити предлози од тога да се овим чланом прецизирају услови за отказ уговора о радној пракси (УНИЦЕФ), до тога да образложење решења отказа уговора о радној пракси садржи само извештај ментора (АПК). Закључено је да је предложено законско решење најадекватније и да подразумева да образложење садржи извештај ментора.
* **Члан 45.** – изнете су примедбе од стране УНИЦЕФа и УПС да су прописане казне превисоке, без предлагања висине казни које су њима прихватљиве. Остали учесници јавне расправе нису подржали ове примедбе, а Министарство је остало на становишту да је предложено решење адекватно, имајући у виду да су казна прописане у распону, у складу са Законом о прекршајима и да прекршајни суд у сваком конкретном случају утврђује висину казне у зависности од тежине прекршаја.

Након разматрања свих примедби и предлога, уважавајући интересе свих страна, предложиће се компромисно решење којим ће се у највећој мери изаћи у сусрет свим наведеним захтевима и ускладити са упоредним законодавством и међународним стандардима.

У Београду, дана 6.01.2022. године